Jean-Marie Le Pen

Jean-Marie Le Pen (1928–2025) var en fransk politiker som grunnla det høyreorienterte Front national. Han ble i 2015 ekskludert fra partiet da ledet av datteren Marine Le Pen.

 Liv og virke 
 Bakgrunn 
Han var sønn av fiskeskipper Jean Le Pen og dameskredder Anne-Marie Hervé. Hele familien har sitt opphav i det sørlige Bretagne (departementet Morbihan). I 1942 døde faren idet båten hans, La Persévérance, gikk på en mine. Jean-Marie fikk derpå sin skolegang på statens bekostning - som en Pupille de la Nation. Han gikk på en jesuittskole i Vannes og på lycéer i Lorient og Saint-Germain-en-Laye.

Fra 1947 studerte han rettsvitenskap og politiske vitenskaper i Paris. Fra 1949 til 1951 var han leder for det juridiske fakultets studentforening, og førte der en antikommunistisk kurs. Han stod nær det monarkistisk-nasjonalistiske Action française. Han ble avsatt som studentforeningens leder da en prest truet med å utelukke han fra den hellige kommunion for «åpenbar drukkenhet».

 Tidlig liv 
Le Pen var fallskjermjeger i Fremmedlegionen i Indokina i 1953-1955 (uten å delta i kamp) hvor han nådde graden sekondløytnant i den franske hær, tjenestegjorde på fransk-britisk side under Suezkrigen i 1956, og i Fransk Algerie i 1957. Han ble beskyldt for å ha drevet med tortur i Algerie-krigen og mente alltid at det var feil at Frankrike ga fra seg Algerie. 

Hjemme i Frankrike startet han et forlag i 1962.

 Politisk karriere 
Han startet sin politiske karriere i Paris i 1956, og i 1958 ble han innvalgt som folkevalgt i arrondissementet Veme i Paris. I 1972 grunnla han partiet Front national som et mottrekk mot en ytterligere sosialisering av landet.

I 1976 ble Le Pens leilighet utsatt for et bombeattentat.  Eksplosjonen gjorde hans eldste datter Marie-Caroline Le Pen døv på ett øre.

Le Pen markerte seg som en motstander av immigrasjon fra land utenfor Europa, samt at Frankrike må være mer uavhengig av EU. Partiets merkesaker var under Le Pen blant annet:

 Gjeninnførsel av dødsstraff
 Fransk utmeldelse av EU
 Sensur av kunst (sosialistisk kunst)
 Sterkt skjerpet utenrikspolitikk
 Nasjonalisering av større virksomheter (Citroën, Nestlé etc.)
 Styrket fransk hær, med langt større aktivitet (bekjempelse av terror – spesielt islamisme)
 Fransk fortrinnsrett til boliger og arbeide
 Større støtte til store barnefamilier
 Folkeavstemning om abort

Han deltok i flere franske presidentvalg, og kom ved valget i 2002 til andre valgomgang hvor han utfordret sittende president Jacques Chirac. Han var medlem av Europaparlamentet mellom 1984 og 2019. I april 2000 ble han suspendert for ett år fra Europaparlamentet, etter at han ble felt for å ha slått til politikeren Annette Peulvast-Bergeal.

Hans parti ekskluderte ham i 1975 etter at han hadde omtalt gassingen av jøder under Andre verdenskrig som «en detalj».

Hans yngste datter, Marine Le Pen, tok over som leder av det partiet som han selv grunnla og er i tillegg også medlem av Europaparlamentet og kandidat i presidentvalget i 2022.

Le Pen døde med sine nærmeste rundt seg 7. januar 2025.

 Bibliografi 
 Le courant anarchiste en France depuis 1945 (DES Sc.pol., université de Paris, 1971)
 Les Français d’abord (Carrère Lafon, 1984)
 La France est de retour (Carrère-Lafon, 1985)
 L’Espoir (Albatros, 1989)
 J’ai vu juste (éditions nationales, 1998)
 Lettres françaises ouvertes (Objectif France, 1999)

 Referanser 

 Eksterne lenker 




 Biografi hos partiet Front national.

Kategori:Franske medlemmer av Europaparlamentet
Kategori:Front national-politikere
Kategori:Personer fra departementet Morbihan